Številka: 844-2/2024

Datum: 4. 10. 2024

**N A V O D I L O**

za izpolnjevanje in oddajo vlog v zvezi s prijavo škode na stvareh zaradi posledic poplav in zemeljskih plazov v času med 12. in 15. 9. 2024

Glede na vrsto premoženja, na katerem ste utrpeli škodo, uporabite ustrezen obrazec, in sicer:

* »**OBRAZEC 1** – Ocena škode na kmetijskih zemljiščih in gozdovih, povzročene po naravni nesreči« je namenjen **prijavi škode na kmetijskih zemljiščih**. Škoda na kmetijskih pridelkih se ne popisuje. KMG-MID ni obvezen podatek,
* »**OBRAZEC 4** – Ocena delne škode na stavbah, povzročene po naravni nesreči« je namenjen **prijavi delne škode na objektih**,
* »**OBRAZEC 5 –** Ocena škode na gradbenih inženirskih, povzročene po naravni nesreči**«** je namenjen **prijavi škode na cestah, cevovodih, vodni objektih in drugo**.

Obrazce je potrebno izpolniti z VELIKIMI TISKANIMI ČRKAMI.

**Izpolnjevanje vlog:**

* Na OBRAZCU 1 nadaljujte z izpolnjevanjem rubrik od 1.2. dalje. V tabeli pod točko 1.7. vpišete **SAMO** podatke o parcelnih številkah in katastrskih občinah, na katerih se poškodovane površine nahajajo ter dopišite vrsto poškodbe zemljišča vsake posamezne parcele (zdrs zemljine, plaz, zdrs terase - korone,…) in oceno poškodovanosti površine v m2 vsake posamezne parcele. Ostalih podatkov oškodovanci **NE** izpolnjujejo!
* Na OBRAZCIH 4 in 5 nadaljujte z izpolnjevanjem rubrik številka 2. LOKACIJA POŠK. OBJEKTA, razen rubrike »2.7. CENTROID x, CENTROID y«, ker ta podatek dobi občina ob vnosu v Ajdo (izjema – ta podatek morate izpolniti pri cestni infrastrukturi = koordinate poškodovanega odseka). Izpolnite tudi rubriko 3. PODATKI O LASTNIKU ALI NAJEMNIKU. Rubrike 4. OCENA ŠKODE **ne izpolnjujete**, ker to izpolni občinska komisija.
* Vsi oddani obrazci morajo biti s strani oškodovancev podpisani. Ne pozabite na lastnoročni podpis vloge **(vlogo se podpiše na dveh mestih)**.

**Pri izpolnjevanju obrazcev in oddaji vlog upoštevajte tudi naslednje:**

1. Vsak objekt (stanovanjski, gospodarski,…) se oceni ločeno in popiše na ločenem OBRAZCU 4 (delna škoda na stavbi), torej za vsak poškodovan objekt oddajte ločeno vlogo,
2. Na vlogi **OBVEZNO navedite svojo kontaktno telefonsko številko**, **na katero ste stalno dosegljivi, da vas bo komisija lahko kontaktirala za ogled in cenitev škode**, ki ste jo utrpeli. Kontaktni podatki se bodo uporabljali zgolj za usklajevanje vaših vlog glede ocene škode zaradi te nesreče.

**Vloge morate oddati**

**NAJKASNEJE DO VKLJUČNO PETKA, 18. OKTOBRA 2024**

* **v sprejemni pisarni Občine Izola v času uradnih ur ali**
* **po elektronski pošti na:** [**obcina@izola.si**](mailto:obcina@izola.si) **; z navedbo zadeve: »*Prijava škode – Poplave in zemeljski plazovi 12. do 15. 9. 2024«***  **ali**
* **po pošti na naslov Občina Izola, Sončno nabrežje 8, 6310 Izola s pripisom »*Prijava škode – Poplave in zemeljski plazovi 12. do 15. 9. 2024«***.

**Za dodatne informacije smo dosegljivi na tel. št.: 05/6600-251 v času poslovnih ur Občine Izola in na Medobčinski upravi Istre na tel. št. 05/6646-331.**

Obveščamo vas, da škodo povzročeno:

* na GOZDNIH CESTAH in GOZDOVIH ocenjuje Zavod za gozdove Slovenije,
* na VODOTOKIH ocenjuje Direkcija Republike Slovenije za vode,
* na KULTURNI DEDIŠČINI ocenjuje Zavod za varstvo kulturne dediščine,
* v GOSPODARSTVU ocenjuje Ministrstvo za gospodarstvo, turizem in šport,
* na DRŽAVNIH CESTAH ocenjuje Direkcija Republike Slovenije za infrastrukturo ter

Ocenjevanje te škode ni v pristojnosti občinskih komisij, zato škodo za take primere prijavite neposredno na zgoraj naveden pristojni organ.

**Obrazložitev:**

1. Škoda zaradi posledic naravnih nesreč se prične ocenjevati na podlagi sklepa Uprave RS za zaščito in reševanje. Naloga občine oziroma občinske Komisije za ocenjevanje škode ob naravnih in drugih nesrečah je, da na predpisanih obrazcih (vlogah) oceni nastalo škodo v skladu z Uredbo o metodologiji za ocenjevanje škode. Podatke iz obrazcev občinska komisija vnese v spletno aplikacijo AJDA.
2. Prijavljeno škodo preverijo regijske komisije in državna komisija za ocenjevanje škode. Državna komisija pripravi končno oceno škode ter jo pošlje Vladi Republike Slovenije.
3. V nadaljevanju bodo pristojna ministrstva pripravila program za odpravo posledic škode, ki ga bo potrdila Vlada Republike Slovenije.
4. Poudarjamo, da je naloga lokalne skupnosti zgolj ta, da preko občinske komisije popiše škodo na objektih, opravi oglede in zbere vse podatke ter jih vnese v spletno aplikacijo AJDA. Celotno dokumentacijo bo Občina Izola posredovala naprej pristojnemu ministrstvu. O tem, ali bo država namenila sredstva za odpravo škode oziroma kdo je upravičen do povračila in v kakšni višini, pa odloča izključno država oziroma pristojno ministrstvo.

Občina Izola